മഴയ്ക്ക് വഴി കൊടുക്ക് കവിയാതെ ഒഴുകാന് കുളിര് നെയ്യുന്ന മഴനാരുകളെ കാത്തിരിക്കുന്നതൊരു സുഖമാണ്. ഉഷ്ണസൂര്യന്റെ ഉച്ചവെയിലില് വിണ്ടുകീറിയ പാടങ്ങളും തൊണ്ട വരണ്ട കിണറുകളും കളിക്കളമായ കുളങ്ങളും ജലനീരൊഴുകാത്ത പുഴകളും മലയാളിയോടൊപ്പം മഴനീരിനായി കാത്തിരിക്കും. കാത്തിരുന്ന മഴ രണ്ടുദിവസം നിറുത്താതെ പെയ്താല് കുളങ്ങളും പുഴകളും നിറയും. മലയിടിയും. മരമൊടിയും. അതോടെ പഴി മുഴുവന് മഴയുടെ തലയിലാകും. ശാപവചനങ്ങള് കൊണ്ട് മഴയുടെ മനസ് മടുപ്പിക്കും. ദുരിത മഴ, നശിച്ച മഴ, ഒടുക്കത്തെ മഴ... കുഴിയേത് വഴിയേത് പുഴയേത് എന്നറിയാത്ത വിധം വെള്ളം നിറയുന്നത് മഴയുടെ കുറ്റം കൊണ്ടാണോ? ഇന്നത്തെ കെടുതി മലയാളി സ്വയം വരുത്തിവച്ചതാണ്. കാരണവന്മാര്ക്ക് വിദേശപഠനത്തിന്റെ അതിബുദ്ധിയില്ലെങ്കിലും പ്രായോഗിക ബുദ്ധിയുണ്ടായിരുന്നു. ഭൂമിക്ക് രക്തയോട്ടം നല്കുന്ന ഞരമ്ബുകളാകുന്ന പുഴകളെ അവര് സംരക്ഷിച്ചു. വയലിന് ചുറ്റുമുള്ള ഒഴുക്കിനെ കൈത്തോടെന്ന് വിളിച്ച് സ്നേഹിച്ചു. വയലിന് കരയിലുള്ള വീതിയുള്ള നീരൊഴുക്കിനെ തോടെന്നും പുഴയെന്നും പേരിട്ടവര് ലാളിച്ചു. കഴിഞ്ഞ തലമുറ നമുക്ക് സമ്മാനിച്ച ഈ പുഴകളെ വികസനത്തിന്റെ പേരില് പുതുതലമുറ ഞെക്കിഞെരുക്കി ശ്വാസം മുട്ടിക്കുകയാണ്. ഞരമ്ബുകളില്ലാതെ ഭൂമിക്ക് ജീവന് നിലനിറുത്താന് കഴിയില്ലെന്ന സാമാന്യബുദ്ധി പോലുമില്ലാതെ ഭരണാധികാരികളും അടിമകളായ അണികളും തോടുകള് നികത്തി റോഡുകളാക്കി. വികസനമെന്നാല് ബഹുനില കെട്ടിടങ്ങളും റോഡുകളും മാത്രമാണെന്ന് ചിന്തിച്ചപ്പോള് പുഴകളുടെ വീതി കുറഞ്ഞു. നീരൊഴുക്ക് നിലച്ചു. മാലിന്യം കൊണ്ടു നിറഞ്ഞു. അതോടൊപ്പം മണ്ണില് ചവിട്ടുന്നത് അപമാനമായി കരുതുന്ന പുതുതലമുറ വീടിന്റെ മുറ്റം പോലും സിമന്റിട്ട് അഭിമാന പുളകിതരായി. മഴയെ പ്രണയിക്കുന്ന മണ്ണിനെ പുണരാന് കഴിയാത്ത മഴ ടൈല്സില് തലതല്ലി കരഞ്ഞു. മുറ്റത്തെ സിമന്റ് തറയില് തലയറഞ്ഞു കരയുന്ന മഴയുടെ കണ്ണീര് അടുക്കളയിലും കിടപ്പറയിലും നിറഞ്ഞു പൊങ്ങുന്നുവെങ്കില് മലയാളി മാത്രമാണ് അതിന്റെ കുറ്റക്കാര്. പഞ്ചായത്തുകള് ഉണരണം ജനാധിപത്യത്തിന്റെ അടിത്തറയായ പഞ്ചായത്തുകള് മാത്രം വിചാരിച്ചാലേ കേരളത്തിലെ പുഴകളെ മുഴുവന് വൃത്തിയാക്കി സംരക്ഷിക്കാന് കഴിയൂ. ആദ്യം ജീവനും ജീവിതവും നിലനിറുത്തുന്ന ഭൂമിയേയും പുഴകളേയും രക്ഷിക്കാനായി പഞ്ചായത്തുകള് ശ്രമിക്കുക. അതുകഴിഞ്ഞ് ഷോപ്പിംഗ് മാളുകളിലൂടെ വികസനം കൊണ്ടു വരാം. മരിച്ചുകൊണ്ടിരിക്കുന്ന ഭൂമിയില് വികസനം കൊണ്ട് വന്നിട്ട് കാര്യമില്ലല്ലോ. തൊണ്ടവരണ്ടു മുരളുന്ന മനുഷ്യന് വികസനത്തേക്കാള് അത്യാവശ്യം വേണ്ടത് കുടിനീരാണ്. തൊഴിലുറപ്പുകാരെ കൊണ്ട് റോഡിലെ പുല്ല് ചെത്തുന്നതിന് പകരം കേരളത്തിലെ എല്ലാ പുഴകളും വീതി കൂട്ടി വൃത്തിയാക്കണം. മണ്ണൊലിപ്പ് തടയാനായി പുഴയോരങ്ങളില് രാമച്ചവും വയമ്ബും മുളകളും നട്ടുപിടിപ്പിക്കണം. പുഴയുടെ തീരങ്ങളില് മണമോ ഗുണമോയുള്ള പരമ്ബരാഗതവും ഔഷധമൂല്യവുമുള്ള ഒറ്റമൂലി ചെടികളും നട്ടുവളര്ത്താം. കൊതുക് നശീകരണത്തിന് പുഴകളില് രാസവസ്തുക്കള് കലക്കാതെ കല്ലുപ്പ് കലക്കിയ വെള്ളം തളിക്കാം. പുഴയുടെ അടിത്തട്ട് കണ്ണാടി പോലെ കാണാന് കഴിയുന്ന തരത്തില് സൂക്ഷിക്കുന്ന പഞ്ചായത്തിനും സന്നദ്ധ സംഘടനകള്ക്കും വലിയൊരു തുക സമ്മാനമായി കൊടുക്കണം. വൃത്തിയാക്കിയ പുഴകളില് മാലിന്യം തള്ളുന്നവരെ കണ്ടെത്തുകയും തക്കതായ ശിക്ഷ കൊടുക്കുകയും വേണം. രാമച്ചത്തിന്റെയും വയമ്ബിന്റെയും വേരുകളിലൂടെ ഒഴുകുന്ന വെള്ളം ശുദ്ധീകരിക്കപ്പെടുകയും ചെയ്യും. കേരളത്തിലെ ഓടുകളുടെ നിര്മ്മാണത്തിലും മാറ്റം വരുത്തണം. ഓടകളുടെ രണ്ടുവശങ്ങള് മാത്രം സിമന്റ് തേച്ച് ഉറപ്പാക്കുക. അടിഭാഗത്ത് മണ്ണായി കിടക്കട്ടെ. മഴവെള്ളം ഒഴുകുമ്ബോള് കുറച്ചുവെള്ളം മണ്ണില് താഴുകയും ഭൂമി നനവുള്ളതായി മാറുകയും ചെയ്യുന്നതോടൊപ്പം മുഴുവന് മഴ വെള്ളവും കുത്തിയൊലിച്ച് തോട്ടിലോ പുഴയിലോ ചേര്ന്ന് വെള്ളപ്പൊക്കം ഉണ്ടാക്കില്ല. വീട്ടുമുറ്റത്തെ ടൈല്സുകള് കുത്തിയിളക്കി കളഞ്ഞാല് ഇത്തിരി മണ്ണിലെങ്കിലും കുറച്ച് വെള്ളം താഴ്ന്നു പോകും. ഓരോ ഇത്തിരി മണ്ണിലൂടെ ഒത്തിരി വെള്ളത്തിന് ഭൂമിയില് തങ്ങാന് കഴിയും. വലിയ പദ്ധതികളല്ല ചെറിയ പ്രായോഗിക ബുദ്ധിയാണ് പ്രയോഗിക്കേണ്ടത്. അടുത്ത ആറുമാസമെങ്കിലും സര്ക്കാരും പഞ്ചായത്തുകളും എല്ലാ രാഷ്ട്രീയ, സാമൂഹ്യ, സാംസ്കാരിക, സന്നദ്ധസംഘടനകളും ഒരു മനസോടെ പുഴകളെ വൃത്തിയാക്കാനും സംരക്ഷിക്കാനും മുന്നിട്ടിറങ്ങണം. പുഴകളുടെ സംരക്ഷണത്തെക്കുറിച്ച് മാത്രം ചിന്തിക്കുക. വൃത്തിയായ പുഴകളിലൂടെ കാലവര്ഷകാലത്തും വെള്ളം കരകവിയാതെ നിറഞ്ഞൊഴുകുന്നതോടെ ഒരുപരിധിവരെ വെള്ളപ്പൊക്കം നിയന്ത്രിക്കാം. മാലിന്യമില്ലെങ്കില് വേനല്ക്കാലത്തും പുഴയൊഴുകും. വേനല്ക്കാലത്ത് ചെറുതായെങ്കിലും പുഴയൊഴുകിയാല് ഭൂമി നനവുള്ളതായി മാറും. പുഴക്കരയിലുള്ള കിണറുകളില് വേനല്ക്കാലത്തും കുടിവെള്ളം നഷ്ടപ്പെടാതിരിക്കും. ഇനിയുള്ള ഓരോ നിമിഷവും പുഴ സംരക്ഷണത്തിനായി സര്ക്കാരിന്റെ സമയം മറ്റിവയ്ക്കണം. അല്ലാത്തപക്ഷം കുപ്പിയിലെങ്കിലും കുടിവെള്ളം വില്ക്കണമെങ്കില് കടലിനെ വറ്റിക്കേണ്ടിവരും! മഴപെയ്തതിന് ശേഷമല്ല മഴ പെയ്യുന്നതിന് മുമ്ബാണ് മഴക്കെടുതികളെ പ്രതിരോധിക്കേണ്ടതിനെക്കുറിച്ച് ചിന്തിക്കേണ്ടത്. കേരളത്തിലെ പുഴകളില് തെളിനീരൊഴുക്കട്ടെ. കാലവര്ഷക്കെടുതിയുടെ മിഴിനീരായി മാറാതെ മഴനീര് പെയ്യട്ടെ.